དེ་ནས་རི་བོ་གསེར་ལྡན་གྱི་རྩ་བ་ཆུ་བོ་གྱིམ་ཤང་གི་འགྲམ་དུ་བྱོན་ནས་འཁོར་སྡེ་བཞི་ཡ་བརྒྱད་ལ།རྣམ་དག་འདུལ་བ་ཁྲིམས་ཀྱི་བོན་སྡེ་ལས།༡༽བསླབ་གསུམ་ཡོངས་དག་གི་སྡེ་དང་།༢༽རྣམ་དག་དཀའ་ཐུབ་ཀྱི་སྡེ།༣༽དུས་ཁྲིམས་གཙང་མའི་སྡེ།༤༽སྲུང་ཁྲིམས་ངོ་བསྟོད་ཀྱི་སྡེ།༥༽སྦྱང་ཐོབ་མཐར་ཕྱིན་གྱི་སྡེ།༦༽རྒོལ་བ་ཚར་གཅོད་ཀྱི་སྡེ།༧༽མུ་བཞི་མཐའ་བསལ་གྱི་སྡེ།༨༽གལ་པོ་རྩོད་སྤོང་གི་སྡེ།༩༽དག་པ་རྣམ་གྲོལ་གྱི་སྡེ།༡༠༽སྤོབས་པ་མཐར་ཕྱིན་གྱི་སྡེ་བཅས་འདུལ་བྱེད་སྡེ་བཅུ་རུ་གཏན་ལ་ཕབ་སྟེ་གསུངས།དེ་ནས་འདུལ་བ་ཁྲིམས་ཀྱི་གླིང་གསས་ཁང་བ་རབ་གསེར་གླིང་དུ་བྱོན་ནས་འདུས་པའི་འཁོར་རྣམས་ཁྱིམ་སྤངས་རབ་ཏུ་བྱུང་བའི་ཕྱིར་འདུལ་བ་རྒྱུད་དྲུག་ཏུ་གཏན་ལ་ཕབ།ཕོ་གླིང་དང་མོ་གླིང་གནས་རིགས་སོ་སོར་འཛིན་པའི་ཆེད་དུ་གསས་མཁར་ཁྲི་སྨོན་རྒྱལ་བཞད་དང་།ཁོ་མ་ནེ་ཆུང་གཉིས་ཀྱི་བར།མཆོད་རྟེན་རྣམ་དག་དཀར་པོའི་དྲུང་དུ་འདུས་པའི་འཁོར་རྣམས་ལ།འདུལ་བ་ཁྲིམས་ཀྱི་སྡོམ་པ་ཕོག་ནས་གཤེན་གྱི་དགེ་སྤྱོད་རྣམ་པར་དག་པའི་དོན་བསྟན་ཏེ།ལུས་ངག་ཡིད་གསུམ་གྱི་སྒོ་ནས་རྣམ་དག་འདུལ་བའི་བསླབ་བྱ་ཉམས་སུ་ལེན་པའི་སྡེ་མང་དུ་བྱུང་ཡོད་པ་མ་ཟད།འཁོར་སྡེ་བཞི་ཡ་བརྒྱད་ལས་བྲག་དགོན་དཀའ་ཐུབ་ཀྱི་སྡེ་ཞེས་པ་དམིགས་བསལ་དཀའ་ཐུབ་ཉམས་ལེན་ལ་བརྩོན་མཁན་གྱི་སྡེ་ཡང་བྱུང་།དུས་དེ་ནས་བཟུང་འདུལ་བའི་མཁན་རྒྱུད་མ་ཆད་པར་ད་ལྟའི་རྒྱལ་བ་སྨན་རིའི་མཁན་སློབ་རྣམ་གཉིས་ཐུག་གི་བར་དུ་དཀའ་ཐུབ་མཛད་པའི་སྐྱེས་མཆོག་ཟམ་མ་ཆད་པར་བྱུང་མྱོང་ཡོད་པ་བཅས་སོ།།།།